Юрташкарча школашка дешараши гIалий тIарча школашка дешараши кIезиг-дукха эргаш хул бераш. ТIах аьнна дале а, эшача гIулакха кийча хуле а, шоашта воккхагIчо тIадилла декхар мелла хала дале а, из кхоачашде дагахьа дIагIерте а, къахьегама тIера дале а, деша безам болаш хилац юртара бераш. Мухьмада балха тIа а нийслора цох тара хIама. Школе хьа ца ухаш, цIагIа сецараш бар, хьабаьхкарашта юкъе урок кийчйийя наггахьа саг мара хилацар. Из дикка Iаткъаш хулар школанна а хьехархой балхá а. Иштта хьал дукха гаьна ца далийта дагахьа, директора ше барглокхар, деша хьа ца ухараш зувш а, бахьанаш тохкаш а. Цхьадолча бера дезалера хьал-таро дика йоацаш нийслора, тIадувха лерттIа барзкъа, когагIирс боацараш хулар. Ший низ дIакхоачачох, уж тайпа бераш эшача хIаманца Iалашде хьожар директор. ДукхагIйолча хана из цун вIаштIехьа а доалар.